**Β΄ ΓΥΜΝΑΣΙΟΥ - Μεσαιωνική και Νεότερη Ιστορία**

**Κεφάλαιο τρίτο - Περίοδος της μεγάλης ακμής του Βυζαντίου (717 – 1025)**

**Ι. Παγίωση της βυζαντινής κυριαρχίας στα Βαλκάνια και τη Μ, Ασία**

**3. Η βασιλεία του Μιχαήλ Γ΄ και η αυγή της Νέας Εποχής**

***α. Έναρξη της Νέας Εποχής***

🡺 Τι γίνεται στα χρόνια της βασιλείας του Μιχαήλ Γ΄ από το Αμόριο (842–867);

Αρχίζει η ανάπτυξη της δύναμης του Βυζαντίου.

🡺 Πότε φτάνει στο αποκορύφωμά της η δύναμη του Βυζαντίου;

Όταν κυβερνά η Μακεδονική Δυναστεία (867-1025).

🡺 Ποιος ήταν υπεύθυνος για τις κρατικές υποθέσεις στα τέλη του 855 μέχρι τις αρχές του 866;

Ο καίσαρ Βάρδας θείος του νεαρού Μιχαήλ Γ΄ .

***β. Ίδρυση της σχολής της Μαγναύρας***

🡺 Ποιος σύλλαβε την ιδέα σχετικά με την ίδρυση της σχολής της Μαγναύρας;

Ο καίσαρ Βάρδας.

🡺 Ποιος διεύθυνε τη σχολή και τι γνωρίζετε για αυτόν;

Τη σχολή διεύθυνε ο Λέων Φιλόσοφος ή Μαθηματικός, διάσημος επιστήμονας της εποχής του. Όπως λέγεται επειδή αυτός είχε μεγάλη φήμη, προσκλήθηκε από το χαλίφη Μαμούν να διδάξει στη Βαγδάτη, αλλά δεν αποδέχτηκε την πρόσκληση.

🡺 Ποιες σχολές περιλάμβανε το πανεπιστήμιο της Μαγναύρας και ποιους όρισε ο Λέων ο Φιλόσοφος για να τις διευθύνουν;

Περιλάμβανε τις σχολές της φιλοσοφίας, της γεωμετρίας, της αστρονομίας και της γραμματικής. Ως επικεφαλής της σχολής της γεωμετρίας ορίστηκε ο μαθητής του Φιλόσοφου Θεόδωρος, της αστρονομίας ο Θεοδήγιος και της γραμματικής ο Κομητάς.

🡺 **Η ΕΝΤΟΝΗ ΠΝΕΥΜΑΤΙΚΗ ΔΡΑΣΤΗΡΙΟΤΗΤΑ ΠΟΥ ΑΝΑΠΤΥΧΘΗΚΕ ΜΕ ΕΠΙΚΕΝΤΡΟ ΤΗ ΣΧΟΛΗ ΠΡΟΕΤΟΙΜΑΣΕ ΤΗΝ ΑΝΑΒΙΩΣΗ ΤΩΝ ΑΡΧΑΙΩΝ ΓΡΑΜΜΑΤΩΝ ΚΑΤΑ ΤΗΝ ΕΠΟΧΗ ΤΟΥ ΚΩΝΣΤΑΝΤΙΝΟΥ ΠΟΡΦΥΡΟΓΕΝΝΗΤΟΥ.**

***γ. Ενδιαφέρον για τους κλασικούς***

🡺 Πού περιστρέφεται το ενδιαφέρον των λογίων της εποχής;

Οι λόγιοι της εποχής αυτή την εποχή άρχισαν να αναζητούν, να συλλέγουν, να μελετούν και να αντιγράφουν χειρόγραφα με έργα της αρχαίας γραμματείας.

🡺 Ποιος θεωρείτο ο πιο αξιόλογος λόγιος και τι γνωρίζετε για αυτόν;

Ο πιο αξιόλογος ήταν ο Φώτιος, ο οποίος ανήκε στον πνευματικό κύκλο του Λέοντος Μαθηματικού. Ήταν ευγενικής καταγωγής, είχε κοσμική σοφία και ασχολείτο με τα ζητήματα της πολιτείας. Οι γνώσεις του στη γραμματική, την ποίηση, τη ρητορική, τη φιλοσοφία, την ιατρική και κάθε κοσμική επιστήμη ήταν ποικίλες. Χαρακτηριζόταν από αρετές, ταλέντο και σπουδές.

🡺 Ποιο το σημαντικότερο έργο του Φωτίου και τι γνωρίζετε σχετικά με αυτό;

Το σημαντικότερο έργο του είναι η Μυριόβιβλος. Ήταν εγκυκλοπαίδεια που περιελάμβανε 300 φιλολογικά δοκίμια για έργα ελάχιστα γνωστά στους συγχρόνους του.

🡺 Τι άλλο έγραψε ο Φώτιος εκτός από τη Μυριόβιβλο;

Έγραψε ένα λεξικό, ομιλίες και θεολογικά έργα.

🡺 Ποιο μεγαλόπνοο εγχείρημα πραγματοποιείται υπό τη φωτισμένη ηγεσία του Φωτίου;

Το εγχείρημα του εκχριστιανισμού των Σλάβων.

δ. Αραβικοί πόλεμοι και επική ποίηση

🡺 Πώς οι Βυζαντινοί οδηγούνται στην αντεπίθεση εναντίον των Αράβων;

Οι Άραβες ως τα μέσα του 9ου αιώνα πραγματοποιούσαν εισβολές και λεηλασίες στις μικρασιατικές επαρχίες. Αποκορύφωμα των καταστροφών αποτέλεσε η άλωση από τους Άραβες του Αμορίου, του ισχυρότερου φρουρίου της Μικράς Ασίας. Έτσι ο αυτοκράτορας Θεόφιλος ( 829 – 842 ) κινητοποιεί τους Χριστιανούς της Ανατολής και της Δύσης σε μια γενική συμμαχία κατά του Ισλάμ. Η βυζαντινή αντεπίθεση αρχίζει.

🡺 Τι ήταν τα ακριτικά τραγούδια;

Τα ακριτικά τραγούδια συνέθεταν ανώνυμοι τραγουδοποιοί και ήταν άσματα που εξυμνούσαν τους αγώνες των ακριτών δηλαδή των στρατιωτών που προστάτευαν τα ανατολικά σύνορα ( άκραι ) του Βυζαντίου και ιδίως του Διγενή Ακρίτα από τους Άραβες. Τα ηρωικά άσματα αυτού του είδους, όπως μας πληροφορεί ο επίσκοπος Καισαρείας και σπουδαίος λόγιος Αρέθας, έψαλλαν τραγουδιστές περιφερόμενοι στις επαρχίες της Μικράς Ασίας και θεωρούνταν τα σημαντικότερα δείγματα της δημώδους λογοτεχνίας των Βυζαντινών.